Diari Oficial de la Generalitat Valenciana


Sumari del DOGV 9866, del 07-06-2024 (2024/5249)

RESOLUCIÓ de 3 de juny de 2024, de la Conselleria d'Educació, Universitats i Ocupació, per la qual es convoquen ajudes econòmiques en concepte de subvenció destinades als centres privats concertats per al desenvolupament de programes per a la millora de l'èxit i la reducció de l'abandonament escolar i altres actuacions incloses en el Pla d'actuació per a la millora, per al curs 2024-2025.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9866

Data del DOGV
:   07-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5249


Data del document
:   03-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * ensenyament privat
    * administració de l'ensenyament

RESOLUCIÓ de 3 de juny de 2024, de la Conselleria d'Educació, Universitats i Ocupació, per la qual es convoquen ajudes econòmiques en concepte de subvenció destinades als centres privats concertats per al desenvolupament de programes per a la millora de l'èxit i la reducció de l'abandonament escolar i altres actuacions incloses en el Pla d'actuació per a la millora, per al curs 2024-2025. [2024/5249]  
  
Mitjançant la Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, s'establix en l'article 1.b) l'equitat com un dels principis bàsics del sistema educatiu per a garantir la igualtat d'oportunitats per al ple desenvolupament de la personalitat per mitjà de l'educació, la inclusió educativa, la igualtat de drets i oportunitats, també entre dones i hòmens, que ajuden a superar qualsevol discriminació i l'accessibilitat universal a l'educació. Establix com a objectius de l'Educació Primària, conéixer, comprendre i respectar les diferents cultures i les diferències entre les persones, la igualtat de drets i oportunitats d'hòmens i dones i la no discriminació de persones amb discapacitat. Així mateix, en l'article 26.1 indica que els centres que impartixen Educació Secundària Obligatòria elaboraran les seues propostes pedagògiques per a tot l'alumnat d'esta etapa des de la consideració de l'atenció a la diversitat, i arbitraran mètodes que tinguen en compte els diferents ritmes d'aprenentatge de l'alumnat, que afavorisquen la capacitat d'aprendre per si mateixos i que promoguen el treball en equip.  
  
L'article 120.4 de la llei esmentada, amb la redacció de la Llei orgànica 3/2020, de 29 de desembre, establix que els centres, en l'exercici de la seua autonomia, poden adoptar experimentacions, innovacions pedagògiques, programes educatius, plans de treball, formes d'organització, normes de convivència i ampliació del calendari escolar o de l'horari lectiu d'àmbits, àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, supose discriminació de cap mena, ni s'imposen aportacions a les famílies ni exigències per a les administracions educatives.  
  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, establix i regula els principis i les actuacions encaminades al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, participació, permanència i progrés de tot l'alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones, especialment les que es troben en situació de més vulnerabilitat i en risc d'exclusió.  
  
El marc de l'escola inclusiva té com a finalitat passar d'un enfocament compensatori i una organització dels recursos basada en el suport individual, a un plantejament global i sistèmic que augmente la capacitat de donar resposta a les necessitats de tot l'alumnat. Este plantejament se situa en una perspectiva que interpreta les situacions de desigualtat o desavantatge social com un fet estructural, dinàmic i relacional, atribuïble a desajustos entre l'escola, el currículum, l'ensenyança, l'avaluació i la realitat personal, escolar, familiar i social de l'alumnat.  
  
En este sentit, un dels principis que sustenta el sistema educatiu és el de la participació de tots els agents socials. Este esperit cooperatiu possibilitarà la inclusió com un dels principis bàsics que afavorisquen la qualitat educativa. El centre educatiu, que està inserit en un context, ha d'integrar-se en la comunitat com un recurs més i, al mateix temps, ha de conéixer i aprofitar els i les professionals i tota mena d'institucions que puguen redundar en una millor actuació educativa i, específicament, en una atenció integral a la diversitat de l'alumnat.  
  
El Decret 51/2011, de 13 de maig, del Consell, regula el sistema d'informació ITACA com a instrument per a la gestió i la comunicació de les dades i dels documents necessaris per al funcionament adequat del sistema educatiu de la Comunitat Valenciana, per als centres que impartixen ensenyances reglades no universitàries.  
El Decret 106/2022, de 5 d'agost, del Consell, d'ordenació i currículum de l'etapa d'Educació Primària, assenyala en l'article 5.3 que: «Amb l'objectiu de garantir els principis d'equitat i inclusió, l'Administració vetlarà per a compensar els efectes que tenen les desigualtats d'origen cultural, social i econòmic en l'aprenentatge i evolució infantil, així com la detecció precoç i atenció precoç de necessitats específiques de suport educatiu.»  
L'article 5.4 del Decret 107/2022, de 5 d'agost, del Consell, pel qual s'establix l'ordenació i el currículum d'Educació Secundària Obligatòria, disposa que: «L'Educació Secundària Obligatòria s'ha d'organitzar d'acord amb els principis d'educació comuna i inclusiva i d'atenció a la diversitat de l'alumnat. Els centres, en l'exercici de la seua autonomia, han d'adoptar les mesures d'atenció a la diversitat adequades, tant organitzatives com curriculars, d'acord amb els nivells de resposta per a la inclusió que s'establixen en el sistema educatiu valencià.»  
  
L'Orde 38/2016, de 27 de juliol, de la Conselleria d'Educació, Investigació, Cultura i Esport, per la qual es regulen el Pla d'actuació per a la millora (PAM), el Programa de reforç per a 4t d'ESO (PR4) i el Programa d'aula compartida per a ESO (PAC), indica, en l'article 13, que la Conselleria d'Educació convocarà ajudes econòmiques, en concepte de subvenció, destinades als centres privats concertats per a contribuir als gastos derivats de la compensació educativa i dels programes per a la reducció de l'abandonament escolar.  
Cal destacar que la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, en l'article 27 equipara l'antic programa de millora de l'aprenentatge i del rendiment al Programa de diversificació curricular de 3r d'ESO i l'antic Programa de reforç al Programa de diversificació curricular de 4t d'ESO. Com a conseqüència, tot el que especifica l'Orde 33/2018 esmentada, en relació al PMAR i al PR4, passa a fer referència al Programa de diversificació curricular de 3r d'ESO i al Programa de diversificació curricular de 4t d'ESO.  
L'Orde 33/2018, de 10 d'agost, de la Conselleria d'Educació, Investigació, Cultura i Esport (DOGV 8361 / 14.08.2018), per la qual s'aproven les bases reguladores per a la concessió d'ajudes econòmiques, en concepte de subvenció i d'hores addicionals de professorat dirigides a centres privats concertats per al desenvolupament d'actuacions dirigides a l'alumnat de compensació educativa, a la reducció de l'abandonament escolar i altres actuacions o programes inclosos en el Pla d'actuació per a la millora, establix en l'article 2 que la convocatòria de les subvencions es realitzarà mitjançant una resolució de la persona titular de la conselleria competent en matèria d'educació, que arreplegarà, almenys, els aspectes establits en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental de subvencions, i que la concessió d'ajudes econòmiques en concepte de subvenció i d'hores addicionals es realitzarà en règim de concurrència competitiva.  
El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, en la disposició addicional octava, establix que les referències en la normativa vigent a la «compensació educativa» i a «centres d'acció educativa singular (CAES)», s'entendran fetes, respectivament, a «compensació de desigualtats» i a «centres docents de caràcter singular per estar situats en zones socialment, culturalment i econòmicament desfavorides». Esta normativa s'ha desplegat per l'Orde 10/2023, de 22 de maig, de la Conselleria d'Educació, Cultura i Esport, per la qual es regulen i concreten determinats aspectes de l'organització i el funcionament de l'orientació educativa i professional en el sistema educatiu valencià (DOGV 9606, 30.05.2023).  
  
L'Orde 2/2019, de 17 de gener, de la Conselleria d'Educació, Investigació, Cultura i Esport, desplega el règim de concerts educatius i regula el sistema de pagament delegat dels centres docents privats concertats de la Comunitat Valenciana.  
Els concerts educatius estan regulats en el Decret 75/2023, de 19 de maig, del Consell, de regulació dels concerts educatius a la Comunitat Valenciana.  
L'Orde 20/2019, de 30 d'abril, de la Conselleria d'Educació, Investigació, Cultura i Esport regula la resposta educativa per a la inclusió de l'alumnat en els centres docents sostinguts amb fons públics del sistema educatiu valencià.  
Les finalitats del PAM s'establixen en l'article 98 del Decret 252/2019 i en l'article 83 del Decret 253/2019. Són les següents: incrementar el percentatge d'alumnes que aconseguixen els objectius i les competències educatives corresponents, reduir l'absentisme escolar, millorar la competència emocional i les habilitats d'interacció social de l'alumnat per a aconseguir una integració socioeducativa més elevada i desenvolupar accions per a previndre i compensar les desigualtats en educació des d'una perspectiva inclusiva.  
Segons la Instrucció de 15 de març de 2024, de la Inspecció General d'Educació, per la qual s'establix el procediment d'actuació per a la supervisió del Pla d'actuació per a la millora (PAM) i determina entre les actuacions prioritàries de la Inspecció d'Educació de la Comunitat Valenciana la d'informar, assessorar i supervisar l'elaboració del PAM, mitjançant l'assessorament als equips directius i la realització del seguiment respecte de l'organització dels recursos humans dels quals disposa el centre i respecte de la planificació i desenvolupament de les actuacions i programes que permeten implementar la millor resposta possible per al conjunt de l'alumnat, especialment a l'alumnat vulnerable i que presente necessitats específiques de suport educatiu, i impulsar la implementació progressiva del model d'educació inclusiva que es deriva del que s'establix en el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià.  
  
Mitjançant la Resolució de 28 de gener de 2024, de la Subsecretaria de la Conselleria d'Educació, Universitats i Ocupació, s'aprova el Pla estratègic de subvencions 2024-2027 de la Conselleria d'Educació, Universitats i Ocupació, de l'Institut Valencià de Seguretat i Salut en el Treball (INVASSAT) i s'incorpora el Pla estratègic de subvencions del Servei Valencià d'Ocupació i Formació (Labora).  
  
Mitjançant la Resolució de 14 de maig de 2024, de la subsecretària de la Conselleria d'Educació, Universitats i Ocupació, es modifica el Pla estratègic de subvencions d'esta conselleria per al període 2014-2027, aprovat per la Resolució de 28 de gener de 2024.  
La Llei 1/2022, de 13 d'abril, de transparència i bon govern de la Comunitat Valenciana, establix en l'article 5, apartat primer, que les persones físiques o jurídiques que presten servicis públics, que exercisquen funcions delegades de control o una altra mena de funcions administratives o duguen a terme activitats qualificades de servicis d'interés econòmic general estan obligades a subministrar als subjectes de l'article 3 a què es troben vinculades, amb requeriment previ, tota la informació necessària per al compliment per aquells de les obligacions previstes en esta llei, i en l'apartat segon diu que en les bases reguladores de les convocatòries, els convenis i les resolucions de concessió d'ajudes i subvencions han d'arreplegar de manera expressa esta obligació, així com els mitjans per al seu compliment i els mecanismes de control i seguiment. Sense perjuí d'això, la no inclusió d'esta obligació en estos instruments no eximix el seu compliment.  
  
Per tot el que s'ha esmentat anteriorment, d'acord amb el que establix l'article 2.1 de la Llei 38/2003, de 17 de novembre, general de subvencions, la disposició final primera del Reial decret 887/2006, de 21 de juliol, que aprova el Reglament general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i fent ús de les atribucions que em conferixen l'article 12.1 de la Llei 5/1983, de 30 de desembre, del Govern Valencià, el Decret 12/2023, de 20 de juliol, del president de la Generalitat, que regula les secretaries autonòmiques de l'Administració del Consell, el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, el Decret 136/2023, de 10 d'agost, del Consell, pel qual s'aprova el Reglament orgànic funcional de la Conselleria d'Educació, Universitats i Ocupació, i l'Orde 9/2024, de 25 d'abril, de la Conselleria d'Educació, Universitats i Ocupació, per la qual es desplega el Decret 136/2023, de 10 d'agost, del Consell, pel qual s'aprova el Reglament orgànic funcional de la Conselleria d'Educació, Universitats i Ocupació, de conformitat amb l'article 90 del Decret 112/2023, de 25 de juliol, del Consell, vista la proposta de la directora general d'Innovació i Inclusió Educativa, i de conformitat amb esta, resolc:  
  
  
Primer. Objecte  
Convocar, per al curs 2024-2025, la concessió d'ajudes econòmiques, en concepte de subvenció per concurrència competitiva, dirigides a centres educatius privats concertats per al desenvolupament de programes per a la millora de l'èxit, la reducció de l'abandonament escolar i altres actuacions o programes inclosos en el Pla d'actuació per a la millora.  
  
Segon. Bases  
La convocatòria d'esta subvenció es regix per l'Orde 33/2018, de la Conselleria d'Educació, Investigació, Cultura i Esport (DOGV 8361, 14.08.2018), per la qual s'aproven les bases reguladores per a la concessió d'ajudes econòmiques en concepte de subvenció i d'hores addicionals de professorat dirigides a centres privats concertats per al desenvolupament d'actuacions orientades a l'alumnat de compensació educativa, a la reducció de l'abandonament escolar i altres actuacions o programes inclosos en el Pla d'actuació per a la millora.  
  
Tercer. Àmbit d'aplicació  
La present resolució s'aplicarà en els centres privats concertats que impartisquen ensenyances d'Educació Infantil (2n cicle), Educació Primària, Educació Secundària Obligatòria (ESO) i/o Educació Especial, durant el curs 2024-2025.  
  
Quart. Condicions per a la concessió de les ajudes  
1. D'acord amb la base primera de l'Orde 33/2018, de 10 d'agost, que aprova les bases reguladores, «la conselleria competent en matèria d'educació, després de la convocatòria prèvia, podrà atorgar ajudes econòmiques, en concepte de subvenció, dirigides a centres privats concertats per al desenvolupament d'actuacions orientades a l'alumnat de compensació educativa, a la reducció de l'abandonament escolar i altres actuacions o programes inclosos en el Pla d'actuació per a la millora».  
  
2. Els centres beneficiaris d'estes ajudes hauran de complir les obligacions establides en la base setzena de l'orde esmentada.  
  
  
Quint. Finançament  
Estes ajudes es finançaran amb càrrec als crèdits del capítol IV de la secció, servici, centre gestor i programa A0097.56.45.322D04, línia de subvenció S0437, per un import màxim de 600.000 euros, destinada als programes i actuacions dirigides als centres privats concertats que desenvolupen programes per a la millora de l'èxit i la reducció de l'abandonament escolar, per a l'exercici 2024.  
  
Sext. Definició del Pla d'actuació per a la millora  
1. El Pla d'actuació per a la millora (PAM) constituïx la part pedagògica de la Programació general anual (PGA).  
2. Està conformat pel conjunt d'intervencions educatives que es realitzen en un centre educatiu per a la millora de la qualitat educativa que inclou, entre altres aspectes, la consecució de l'equitat en l'educació i la millora de les competències de l'alumnat.  
3. Les intervencions educatives han de donar resposta a les necessitats, els interessos i les motivacions de tot l'alumnat del centre des d'una perspectiva inclusiva i s'organitzaran dins de les línies d'acció següents, algunes de les quals es configuren com a programes:  
a) Programa d'aula compartida per a ESO (PAC).  
b) Programa de diversificació curricular de 3r d'ESO.  
c) Programa de diversificació curricular de 4t d'ESO.  
d) Altres actuacions:  
- Mesures per a la millora de la concreció del currículum.  
- Mesures per a la millora de l'atenció a la diversitat i la inclusió educativa.  
- Mesures per a la millora de la igualtat i la convivència.  
- Mesures per a la millora de la competència en comunicació lingüística i de la competència matemàtica.  
- Mesures per a la consecució de l'excel·lència.  
- Altres mesures que es consideren dins de l'autonomia del centre.  
  
  
Sèptim. Finalitats  
1. El PAM té les finalitats següents:  
a) Desenvolupar intervencions educatives inclusives i canvis organitzatius i metodològics que donen resposta a les necessitats educatives des d'una perspectiva inclusiva.  
b) Incrementar el percentatge d'alumnes que aconseguixen els objectius i les competències clau corresponents.  
c) Augmentar la taxa de titulació de l'alumnat en l'ESO.  
d) Reduir l'absentisme i l'abandonament escolar primerenc i incrementar la taxa d'escolarització en l'educació postobligatòria.  
e) Millorar la competència emocional i les habilitats d'interacció social de l'alumnat per a aconseguir més integració socioeducativa.  
  
f) Desenvolupar accions per a previndre i compensar les desigualtats en educació des d'una perspectiva inclusiva.  
g) Garantir que l'alumnat assolisca una competència plurilingüe efectiva.  
Octau. Sol·licitud, documentació i procediment de presentació.  
1. La presentació de la sol·licitud per a optar a estes ajudes implica la plena acceptació per la persona sol·licitant de les bases reguladores aprovades per l'Orde 33/2018 i de les condicions indicades en la present resolució.  
2. La sol·licitud, juntament amb la documentació requerida, s'ha de presentar per mitjà de l'Oficina Virtual per als Centres Educatius (OVICE) disponible en l'enllaç que es publicarà en la pàgina web https://oficinavirtual.gva.es/oficina\_tactica/.  
3. La sol·licitud d'ajudes ha d'incloure:  
a) Declaració responsable de la titularitat del centre de no incórrer en cap de les circumstàncies que impedisquen obtindre la condició de beneficiari de la convocatòria de subvencions segons la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Esta declaració es validarà en OVICE.  
b) Declaració responsable de compromís de compliment de les obligacions que es deriven de la recepció de la subvenció. Esta declaració es validarà en OVICE.  
4. La sol·licitud s'ha d'acompanyar també de la documentació que acredite estar al corrent de les obligacions tributàries i amb la Seguretat Social:  
a) Certificat actualitzat de l'Administració de la Seguretat Social, acreditatiu que el centre es troba al corrent de les seues obligacions amb la Seguretat Social.  
b) Certificat actualitzat de la delegació corresponent de l'Agència Estatal de l'Administració Tributària, acreditatiu que el centre es troba al corrent de les seues obligacions tributàries amb la hisenda estatal.  
  
c) Certificat actualitzat de la conselleria competent en hisenda de la Generalitat, acreditatiu que el centre es troba al corrent de les seues obligacions tributàries amb la hisenda autonòmica valenciana.  
Amb caràcter general, d'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC), en absència d'oposició expressa per part de l'entitat interessada, l'òrgan gestor del procediment estarà autoritzat a obtindre directament l'acreditació del compliment de les obligacions amb la Seguretat Social. En cas d'oposar-se al fet que l'òrgan gestor obtinga directament esta informació, haurà de manifestar-ho expressament en la sol·licitud i estarà obligada a aportar els documents corresponents.  
No obstant això, respecte de l'acreditació del compliment de les obligacions tributàries estatals i autonòmiques, d'acord amb el que es disposa en l'article 28.3 de la LPEC i 95.1 de la Llei 58/2003, de 17 de desembre, general tributària, és necessària autorització expressa per part de l'entitat interessada perquè l'òrgan gestor del procediment puga obtindre directament l'acreditació del compliment de les obligacions esmentades. En este cas, si no es dona en la sol·licitud la corresponent autorització expressa perquè l'òrgan gestor obtinga directament esta informació, l'entitat interessada estarà obligada a aportar els documents acreditatius.  
5. Les sol·licituds s'ajustaran al que preveu la base sexta de l'Orde 33/2018, que aprova les bases reguladores.  
  
Nové. Termini  
El termini de presentació de sol·licituds és de cinc dies hàbils a partir de l'endemà de la publicació de la convocatòria en el Diari Oficial de la Generalitat Valenciana.  
  
Dècim. Òrgan instructor  
S'establix la Subdirecció General d'Innovació i Qualitat Educativa de la Direcció General d'Innovació i Inclusió educativa com a òrgan instructor del procediment regulat en esta resolució.  
  
Onzé. Esmena de la documentació presentada  
1. Respecte a l'esmena de la documentació presentada, caldrà ajustar-se al que preveuen els apartats 2 i 3 de la base sèptima de l'Orde 33/2018, que aprova les bases reguladores.  
2. Les esmenes es presentaran per registre d'entrada dirigides al Servei d'Avaluació i Estudis de la Direcció General d'Innovació i Inclusió Educativa, enviant-ne una còpia al correu electrònic fxy@aoy.fx i indicant en l'assumpte el codi\_de\_centre seguit del text esmenes ajudes.  
  
  
Dotzé. Procediment de dotació  
1. Per a efectuar el procediment de dotació i la ponderació dels criteris d'atorgament, caldrà ajustar-se a la informació que el centre reflectisca en la seua sol·licitud, així com a les dades que figuren en ITACA en el moment de la presentació de la sol·licitud.  
2. Només seran considerats centres sol·licitants i podran ser seleccionats els que hagen omplit correctament les dades de sol·licitud en OVICE i hagen aportat la totalitat de la documentació requerida en la forma i els terminis establits, sense perjuí de la possibilitat d'esmena prevista en la base sèptima de l'Orde 33/2018, de bases reguladores.  
  
3. Els criteris objectius d'atorgament i quantia de les ajudes econòmiques en concepte de subvenció per al desenvolupament d'actuacions orientades a l'alumnat amb necessitats de compensació de desigualtats, a la reducció de l'abandonament escolar i altres actuacions o programes inclosos en el Pla d'actuació per a la millora, seran els previstos en la base novena de l'Orde 33/2018, de bases reguladores, i seran atorgades en els centres sol·licitants atenent la ponderació següent:  
  
a) Puntuació per al desenvolupament d'actuacions orientades a les necessitats de compensació de desigualtats (NCD). Esta puntuació tindrà una ponderació d'un 60 % i s'obtindrà realitzant la suma dels criteris següents:  
- 5 punts per alumne o alumna d'NCD amb situació d'acolliment en institucions de protecció social del menor o acolliment familiar.  
- 4 punts per alumne o alumna d'NCD amb escolarització irregular per itinerància familiar o per abandonaments educatius reiterats i periòdics i absentisme.  
- 3 punts per alumne o alumna d'NCD amb condicions econòmiques o socials desfavorides; o pertinència a minories ètniques o culturals i alumnat nouvingut en situació de desavantatge social i econòmic.  
  
- 2 punts per alumne o alumna d'NCD amb condicions socials que comporten possibles situacions de desprotecció i abandonament; compliment de mesures judicials o malalties cròniques que requerixen una atenció específica.  
- En el cas que el centre escolaritze més del 25 % d'alumnat amb necessitats de compensació de desigualtats, segons l'article 52 de l'Orde 20/2019, o estiga situat en zones socialment desfavorides que escolaritzen més del 50 % d'alumnat amb necessitats de compensació de desigualtats, segons l'article 52 de l'Orde 20/2019, tinga un percentatge igual o superior al 50 % d'alumnat amb necessitats de compensació de desigualtat o centres situats en barris desfavorits, segons l'article 22 del Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià (DOGV 8356, 07.08.2018), obtindrà una puntuació addicional de 200 punts.  
Esta puntuació per al desenvolupament d'actuacions orientades a la compensació educativa es duplicarà en el cas de centres educatius amb almenys un 30 % d'alumnat amb NCD.  
b) Puntuació per a la reducció de l'abandonament escolar i altres actuacions o programes inclosos en el PAM. Esta puntuació tindrà una ponderació d'un 40 % i s'obtindrà realitzant la suma dels criteris següents:  
- Diversificació curricular de 4t d'ESO: 50 punts si el centre té autoritzat i desenvolupa el programa PDC4.  
- Diversificació curricular de 3r d'ESO: 50 punts si el centre té autoritzat i desenvolupa el Programa de diversificació curricular de 3r d'ESO.  
- PAC: 100 punts si el centre té autoritzat i desenvolupa el programa PAC.  
- La puntuació obtinguda de multiplicar el nombre d'alumnes matriculats en cada etapa educativa per un factor corrector de l'últim ISEC calculat del centre (ISEC1: 1,3; ISEC2: 1,1; ISEC3: 1; ISEC4 i ISEC 5: 0). En el cas de centres específics d'Educació Especial, s'obtindran 10 punts per alumne o alumna matriculada que es multiplicaran per un factor corrector segons el nombre d'unitats del centre (factor 3 per a menys de 7 unitats; factor 1,5 per a 7 o 8 unitats; factor 1 per a 9 o més unitats).  
4. Per a obtindre subvenció, l'assignació econòmica corresponent a la puntuació haurà de ser superior a 500,00 €.  
5. En qualsevol cas, la quantitat subvencionada en cada centre no podrà superar la quantitat que este haja sol·licitat.  
6. Es consideraran gastos objecte de subvenció els generats per intervencions educatives previstes dins del PAM del curs 2024-2025 del centre sol·licitant, incloses les dirigides a la compensació de desigualtats i a la reducció de l'abandonament escolar, excloent-hi els gastos ordinaris de funcionament i el mobiliari.  
7. La quantia de les ajudes serà per l'import sol·licitat o la part del gasto que puga ser objecte de subvenció, fins a esgotar la dotació màxima establida a l'efecte, atenent la ponderació dels criteris objectius d'atorgament establits i els gastos objecte de subvenció.  
  
  
Tretzé. Comissió assessora i avaluadora  
Es constituirà una comissió assessora i avaluadora, amb la composició i funcions establides en la base dècima de l'Orde 33/2018, que aprova les bases reguladores.  
  
Catorzé. Resolució de la convocatòria  
1. Per a la resolució de la convocatòria caldrà ajustar-se al que establix la base onzena de l'Orde 33/2018, que aprova les bases reguladores.  
  
2. La concessió d'esta subvenció a l'empara de l'apartat 3 de la base onzena de l'Orde 33/2018, que aprova les bases reguladores, no comportarà cap obligació per part de la conselleria competent en matèria d'educació d'atorgar subvencions en exercicis posteriors.  
  
  
Quinzé. Termini de resolució  
D'acord amb el que establix la base dotzena de l'Orde 33/2018, que aprova les bases reguladores, el termini màxim per a resoldre la present convocatòria és de sis mesos des de la seua publicació. Vençut el termini, els centres interessats que no hagen sigut notificats per resolució expressa, hauran de considerar desestimada la seua sol·licitud.  
  
Setzé. Notificació de la convocatòria  
1. Als efectes de notificacions, la resolució provisional i la definitiva de la convocatòria es publicaran en la pàgina web de la Conselleria d'Educació, Universitats i Ocupació. La resolució definitiva també es publicarà en el Diari Oficial de la Generalitat Valenciana.  
2. La resolució provisional contindrà la relació de centres educatius seleccionats, on s'indicarà la quantia econòmica proposada en concepte d'assignació i la relació de centres educatius no seleccionats, amb la indicació dels motius.  
3. Publicada esta resolució provisional, el centre que haja presentat la sol·licitud d'acord amb el procediment establit, podrà presentar al·legacions en el termini de 10 dies hàbils comptats des de l'endemà de ser publicada en la pàgina web de la Conselleria. En la resolució provisional s'indicarà el procediment per a la presentació d'al·legacions.  
  
4. La resolució definitiva contindrà la relació de centres educatius seleccionats, amb indicació de la quantia econòmica assignada, i la relació de centres educatius no seleccionats, amb la indicació dels motius de la denegació, tot això de conformitat amb els punts 2, 3 i 4 de la base onzena de l'Orde 33/2018, que aprova les bases reguladores.  
  
  
Desseté. Obligacions dels beneficiaris  
Els beneficiaris de la subvenció hauran de complir el que preveu la base setzena de l'Orde 33/2018, que aprova les bases reguladores.  
  
  
Dihuité. Règim de pagament  
Caldrà ajustar-se al que s'establix en el punt 2 de la base dessetena de l'Orde 33/2018, que aprova les bases reguladores.  
  
Denové. Percepció de l'assignació econòmica  
El pagament de l'assignació econòmica s'efectuarà, una vegada concedida i justificada segons el que establix el punt 2 de la base dessetena de l'Orde 33/2018, que aprova les bases reguladores, per transferència bancària al centre docent mitjançant una orde de pagament en ferm, a proposta de la Conselleria d'Educació, Universitats i Ocupació, amb càrrec al pressupost anual de l'exercici 2024, tal com indica el resolc quint d'esta resolució.  
  
Vinté. Justificació de la subvenció i pla de control  
1. La justificació de la subvenció es realitzarà per mitjà de la presentació d'un compte justificatiu, en els termes que preveu el punt 2 de la base dihuitena de l'Orde 33/2018, que aprova les bases reguladores.  
  
2. El termini per a la presentació del compte justificatiu finalitzarà el dia 4 de novembre de 2024 i, en tot cas, amb anterioritat a la data de tancament de l'exercici econòmic que determine la conselleria competent en matèria d'hisenda.  
3. Es durà a terme un pla de control de l'activitat subvencionada de tipus administratiu de tota la documentació presentada i un control sobre el terreny d'una mostra aleatòria representativa dels centres que hagen rebut la subvenció i que comprenga com a mínim el 15 % de la quantitat total subvencionada, segons es preveu en el punt 2 de la base dihuitena de l'Orde 33/2018, que aprova les bases reguladores.  
  
  
Vint-i-uné. Clàusula de transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:  
1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que arreplega l'article 3 de la Llei 1/2022, en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i pressupostària de l'article 8 d'esta. Esta publicació es realitzarà en la pàgina web de l'entitat, o bé mitjançant la plataforma TEP - Transparència entitats privades, de GVA Oberta, a la qual es pot accedir en https://gvaoberta.gva.es/va/tep.  
Esta informació s'haurà de publicar a partir de l'any següent a l'any en què s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjuí de les obligacions previstes en l'apartat anterior, totes les entitats o les persones beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Vint-i-dosé. Protecció de dades personals  
1. La gestió d'esta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Universitats i Ocupació. Av. Campanar, 32. 46744 València. Adreça electrònica:  
  
gcnmcjiygwfqtkvqqksazboq@dfw.fb.  
b) Delegació de Protecció de Dades de la Generalitat. Passeig de l'Albereda, 16. 46896 València. Adreça electrònica: qxw@rpm.lh.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen este procediment.  
e) Quan la persona sol·licitant, o el representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que establix esta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estiguen en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades per mitjà dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'estes dades a la Conselleria comportarà les conseqüències que preveu l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i se suprimiran d'acord amb el que preveu la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc19970>.   
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent http://www.gva.es/va/proc22094>. A més, hi ha la possibilitat de reclamar davant de l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat «Ajudes, beques i subvencions», accessible en www.ceice.gva.es/va/registre-de-tractament-de-dades.  
  
Vint-i-tresé. Inspecció d'Educació  
La Inspecció General d'Educació supervisarà l'efectiva i correcta inversió de les dotacions econòmiques assignades als centres educatius que s'acullen a esta convocatòria segons les instruccions que es dicten a este efecte.  
  
Vint-i-quatré. Reintegrament de la subvenció  
Serà procedent el reintegrament de la subvenció en els supòsits previstos en el punt 2 de la base denovena de l'Orde 33/2018, que aprova les bases reguladores.  
  
Vint-i-cinqué. Delegació  
Es delega en la persona titular de la Secretaria Autonòmica d'Educació la facultat de resoldre la convocatòria, i se l'autoritza a adoptar les mesures oportunes per al compliment i aplicació d'esta resolució i per a resoldre les incidències que es plantegen en la seua interpretació i execució.  
  
Vint-i-sisé. Recursos  
Contra la present resolució, que posa fi a la via administrativa, de conformitat amb la Llei 39/2015, d'1 d'octubre, del procediment administratiu comú de les administracions públiques, es podrà interposar potestativament un recurs de reposició davant del mateix òrgan que l'ha dictada en el termini d'un mes comptat des de l'endemà de publicar-se, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de publicar-se, sense perjuí que es puga interposar qualsevol altre que es considere pertinent.  
  
Vint-i-seté. Efectes  
Esta resolució entrarà en vigor l'endemà de publicar-se en el Diari Oficial de la Generalitat Valenciana.  
  
València, 3 de juny de 2024.- La directora general d'Innovació i Inclusió Educativa (p. d. Resolució de 13 d'abril de 2022; DOGV núm. 9328, de 29.04.2022): M. del Rosario Escrig Llinares.